Kunderne skal selv håndtere betalingen.

Virksomhederne hungrer efter arbejdskraft. Den devise har man efterhånden hørt mange gange i den seneste tid. I samme ombæring diskuterer politikere, hvordan man i fremtiden kan sikre, at der er medarbejdere nok. Debatten er uomtvistelig meget vigtig. Bare ikke for Dorte Hansen. I hvert fald ikke i forhold til hvem der skal tage imod betaling fra hendes kunder i blomsterforretningen, Blomsterpigen. Dorte Hansen har drevet butikken i Ulsted siden december, og modsat mange andre butikker har man som kunde ikke mulighed for at komme hjem og sige "jeg nåede ikke derhen, før den lukkede". Blomsterbutikken har nemlig døgnåbent. Ikke nok med det er den også uden personale, hvilket betyder, at folk selv skal stå for betalingen. - Folk har taget mega godt i mod det og handler på alle mulige forskellige tidspunkter af døgnet, så det har været en drømmestart, siger indehaveren. Ingen tyveri Der hænger vejledninger i butikken, så kunderne ved, hvordan de skal betale. Men er det nu også alle, der swiper penge af sted via Mobilepay eller husker at få kreditkortet op ad lommen, efter de har købt en buket? Ja. I Blomsterpigen er det. Oplever I ingen tyveri? - Nej det gør vi ikke. Alle spørger, men det gør vi ikke. Jeg har måske oplevet en eller to, som har haft problemer med kassen, og så er de gået uden at betale. Men jeg tror, at de har troet, at de havde betalt, siger Dorte Hansen. Derfor har indehaveren heller ikke de fjerneste problemer med at anbefale konceptet til andre forretningsdrivende. - Man skal ikke tro, at der bliver mindre arbejde, men ja, jeg kan helt sikkert anbefale det.